Myndighetene i Manila og separatistgruppen Moro Islamic Liberation Front (MILF) inngikk for ett år siden en fredsavtale.

Sist helg kom det likevel til harde sammenstøt da store sikkerhetsstyrker rykket inn i byen Mamasapano for pågripe to terrormistenkte.

Aksjonen var ikke koordinert med MILF, som satte seg kraftig til motverge.

Harde kamper

Kampene pågikk i elleve timer, før representanter for den internasjonale observatørstyrken (IMT) kom til og greide å overtale partene til å la våpnene hvile. Da var 44 politimenn drept.

Nordmannen William Hovland ledet observatørene i Mamasapano, og han hylles nå for sitt heltemot.

Fredag ble Hovland belønnet med en plakett fra Koordinasjonskomiteen som overvåker våpenhvilen (CCCH), og som består av representanter både fra Filippinenes regjering og MILF.

– Risikerte livet

Ifølge ABS-CBN Newspå Filippinene fikk Hovland anerkjennelse «i takknemlighet for at han risikerte livet mens han utførte sine plikter under Mamasapano-sammenstøtet».

– På spørsmål om han var redd da han forhandlet midt under skuddvekslingen, understreket Hovland viktigheten av å være i stand til å utføre jobben sin, skriver ABS-CBN News.

Hovland var også på Filippinene i 2013 for bistå i hjelpearbeidet etter tyfonen Haiyan, da som frivillig for den norske hjelpeorganisasjonen Making Change som består av militærveteraner.

LES OGSÅ: Skal løse konflikten som kostet 150 000 liv

LES OGSÅ: Fredsavtale er underskrevet på Filippinene

Selvstyre

Avtalen mellom regjeringen i Manila og MILF ble undertegnet i januar i fjor og innebærer at separatistene i løpet av neste år får utvidet selvstyre i den nyopprettede regionen Bangsamoro.

I bytte mot muslimsk selvstyre har MILF lovet å legge ned våpnene. Deretter skal partene i fellesskap opprette en ny regional politistyrke i området, samtidig med at den filippinske regjeringshæren reduserer sitt nærvær.

Norsk støtte

IMT har vært på plass i det sørlige Filippinene siden 2001, og Norge har deltatt i observatørstyrken siden 2008.

Norge har også bistått som tilretteleggere i fredsprosessen som ledet fram til avtalen i fjor, og utenriksminister Børge Brende (H) har lovet norsk støtte til gjennomføringen av avtalen.